**NOTA INFORMATIVĂ**

**la proiectul Hotărîrii Guvernului cu privire la asigurarea implementării Legii nr. 291 din 16.12.2016 cu privire la organizarea și desfășurarea jocurilor de noroc**

|  |
| --- |
| 1. **Condițiile ce au impus elaborarea proiectului și finalitățile urmărite** |
| La data de 26.05.2017 a intrat în vigoare Legea nr. 80  din  05.05.2017 pentru modificarea şi completarea unor acte legislative, prin care Legea nr. 291 din 16.12.2016 cu privire la organizarea şi desfăşurarea jocurilor de noroc a fost modificată, cu transmiterea unor funcții de la Ministerul Finanţelor către Instituția Publică „Agenţia Servicii Publice”, inclusiv în domeniul administrării sistemului electronic unic de monitorizare de stat a jocurilor de noroc (în continuare – SEUMSJN). |
| 1. **Principalele prevederi ale proiectului** |
| În contextul modificărilor legislative operate, în scopul urgentării creării și implementării SUEMSJN au fost convocate 2 şedinţe de lucru interdepartamentale cu participarea reprezentanților Ministerului Economiei şi Infrastructurii, Ministerului Finanţelor, Centrului de Implementare a Reformelor, Instituției Publice „Agenţia Servicii Publice”, Agenţiei Proprietăţii Publice, Agenţiei pentru Protecţia Consumatorilor şi Supravegherea Pieţei, S.A. „Loteria Naţională a Moldovei”, precum și a companiilor „Novo Investment MLD” S.R.L. și „NGM Company” S.R.L. În cadrul acestor ședințe au fost identificate acţiunile, care urmează a fi întreprinse de către toate autoritățile responsabile implicate în acest proces. Totodată, mersul executării Legii nr. 291 din 16.12.2016 a fost audiat în cadrul ședinței Comisiei parlamentare economie, buget și finanțe.  În acest sens, proiectul de hotărîre stabilește autoritățile/instituțiile publice, care vor avea calitatea de posesor, deținător și destinatar al sistemului electronic unic de monitorizare de stat a jocurilor de noroc.  Astfel, proiectul prevede că calitatea de posesor al SEUMSJN o deține Ministerul Economiei și Infrastructurii, deoarece activitatea în domeniul jocurilor de noroc reprezintă activitate de antreprenoriat.  Calitatea de deținător se atribuie Agenției Servicii Publice, deoarece potrivit art.5 alin.(2) lit.k) din Legea nr.291 din 16.12.2016 cu privire la organizarea şi desfăşurarea jocurilor de noroc, Agenția administrează sistemul electronic unic de monitorizare de stat a jocurilor de noroc. Totodată, prin prisma art.11 alin.(3) din Legea nr.71 din 22.03.2007 cu privire la registre, o parte din funcțiile posesorului, prevăzute la art.11 alin.(2) din același act normativ, se propun a fi delegate Agenției Servicii Publice.  Proiectul mai prevede că calitatea de destinatar al SEUMSJN o deține Serviciul Fiscal de Stat și Agenția pentru Protecția Consumatorilor și Supravegherea Pieței. Recepționarea informației din SEUMSJN este necesară Serviciului Fiscal de Stat în vederea monitorizării și supravegherii operațiunilor fiscale în domeniul jocurilor de noroc. Totodată, accesul la informația din acest sistem este necesar și Agenției pentru Protecția Consumatorilor și Supravegherea Pieței, deoarece potrivit anexei la Legea nr.131 din 08.06.2012 privind controlul de stat asupra activității de întreprinzător, această instituție are ca sarcină protecția consumatorilor, inclusiv în activitatea în domeniul jocurilor de noroc.  De asemenea, menționăm că Legea nr. 291 din 16.12.2016 cu privire la organizarea și desfășurarea jocurilor de noroc prevede utilizarea a două sisteme informaționale: sistemul de monitorizare on-line de stat și sistem electronic unic de monitorizare de stat a jocurilor de noroc.  Elaborarea și utilizarea acestor două sisteme concomitent implică costuri suplimentare, motiv din care se propune ca Sistemul de monitorizare on-line de stat să fie parte componentă a SEUMSJN.  Concomitent, organizatorul jocurilor de noroc urmează să asigure conectarea și transmiterea informației respective atât în SEUMSJN, cât și în sistemul de monitorizare on-line de stat. Informația stocată în SEUMSJN se va reflecta și în sistemul de monitorizare on-line de stat, astfel, conducând la dublarea datelor.  Pentru a evita dublarea datelor și micșorarea costurilor pentru elaborarea și întreținerea sistemelor respective, se propune menținerea unui singur sistem, care va întruni funcțiile ambelor sisteme. |
| 1. **Descrierea gradului de compatibilitate a prevederilor proiectului cu legislația Uniunii Europene** |
| Prezentul proiect de act normativ nu contravine legislației Uniunii Europene. |
| 1. **Fundamentarea economico-financiară** |
| Aprobarea prezentului proiect de hotărîre nu implică cheltuieli bugetare suplimentare. |
| 1. **Transparența decizională** |
| În scopul respectării prevederilor Legii nr. 239 din 13 noiembrie 2008 privind transparența în procesul decizional, proiectul Hotărârii de Guvern a fost plasat pe pagina [www.particip.gov.md](http://www.particip.gov.md) și pagina web oficială a Ministerului Finanțelor www.mf.gov.md, compartimentul *Transparența decizională,* directoriul *Procesul decizional.* |

**Secretar de Stat Viorica Pricop**